
 
   [image: cover]
 


EMMY GRAYSON

Lek med kjærlighet

Oversatt av Siv Rekve

MINISERIE: HÅPLØSE OG HETE


Drøm deg bort til eksotiske steder der het lidenskap og ekte kjærlighet garantert oppstår. Dette er tredje del i miniserien Håpløse og hete.

Emmy Grayson var sju år da hun skrev sin første bok om et lite spøkelse. Lidenskapen for romantiske bøker kom noen år senere da hun oppdager A rose in winter av Kathleen Woodiwiss blant morens bøker. Hun bor på landet i Midtvesten sammen med sin ektemann (som også er hennes eksmann), deres lille sønn og mange forskjellige dyr.


Til alle som gir meg kjærlighet, støtte og det mest episke Cards Against Humanity-spillet denne sommeren – takk. 

Roma, Italia

Lysene blinket idet teknomusikken pulserte gjennom Anna Vegas blodårer. Hun stoppet på podiet og sendte et skjelvende Mona Lisa-smil til nærmeste kamera, og så bannet hun taust. Hadde ikke noen bedt henne om ikke å smile, men heller å se mystisk og reservert ut?

For sent nå. Dessuten måtte hun konsentrere seg om å gå. En fot foran den andre på skyhøye hæler. De sølvfargede skoene klikket mot underlaget. Hun stoppet for en siste positur før hun forsvant bak sceneteppet og gikk mot rommet som huset resten av modellene og følgene deres.

Før hun rakk å trekke pusten gikk hun gjennom glassdøren og inn i de ventende armene til et halvt dusin stylister.

«Børst Annas hår!»

«Nei, nei, rosa på leppene, ikke rødt!»

«Siste kjole er tyll og organza!»

Anna lukket øynene og lot ikke folkene som strømmet rundt henne se blandingen av stolthet og smerte. Den siste kjolen hun skulle ha på seg i kveld, en kjole med vidt skjørt og en dyp utringning, var til ære for moren. Skjørtet minnet om den første formelle kjolen moren hadde kjøpt til henne da hun var fire og de skulle ta julebilde. Toppen minnet om alle de gangene moren hadde sagt at hun en dag ville få selvtillit nok til å bære noe «bare litt mer dristig». En dag som aldri hadde kommet, takket være en hensynsløs sjåfør på en landevei i Lousiana.

Men moren ville ha vært stolt også. Den første kreasjonen som virkelig var hennes egen. Ingen etterlikning. Nei, denne var hennes.

Skjønt, idet Anna åpnet øynene måtte hun innrømme at hun ikke ville ha gjort utringningen fullt så dyp hvis hun hadde visst at det var hun som skulle vise den fram. Men da Kess ringte og sa at hun trengte Anna og kunne hun fly til Roma umiddelbart med en koffert med egne designer, hadde hun lagt kjolen og et par andre brukbare designer i kofferten og dratt.

Det som hadde begynt med å fylle ut noen hull i Kess’ første moteshow etter at en designer hadde trukket seg, hadde blitt til debuten hennes som modell da en av jentene hadde blitt matforgiftet.

I klassisk Kess-stil hadde hun ikke avslørt hvor mye hvert slag stresset henne, bortsett fra at leppene ble litt stramme. Nei, hun hadde bare sukket og fortsatt, fast bestemt på å gjøre sitt første moteshow til en stor suksess. Da hun ba Anna stille opp som modell, hadde det skremt vettet av henne. Men Kess hadde alltid vært der for henne. Nå var det Annas tur til å gjøre gjengjeld.

Gullstoffet i kjolen skinte under lysene bak scenen. Det var noe helt annet enn pastellfargene hun vanligvis foretrakk. Hun elsket luftigheten, den rene følelsen, når hun tok på seg noe hvitt. Men etter den forbaskede artikkelen så hun bare det kjedelige.

Jomfruelig.

Selv nå krympet hun seg over bildet av henne og den sensasjonspregete teksten under. Men med et lite smil erkjente hun at det hadde kommet noe godt ut av artikkelen. I et øyeblikk av sinne og et ønske om å vise dem alle, hadde hun bestilt stoffet til denne kjolen.

«Går det bra?»

Anna åpnet øynene og så at Kess sto foran henne. Hun prøvde å smile selvsikkert mens noen trakk skjørtet nedover beina hennes. «Litt annerledes enn t-skjorte og joggebukse og studiekvelder?»

Kess smilte. «Litt. Vi er definitivt ikke i Granada lenger.»

«Kess!»

Inspisientens stemme skar gjennom kakofonien av stemmer, fønere og musikk. Kess klemte Annas hånd og hastet av gårde. To sekunder senere ropte inspisienten at Anna skulle komme seg på plass.

Hun trampet hælene i de matchende gullskoene i gulvet mens sommerfuglene danset i magen.

En siste gang, og så er du ferdig og trenger aldri å gjøre dette igjen.

«Siste gang», mumlet hun for seg selv. «Du kan gjøre det.»

Assistenten som hadde ansvar for sceneteppet, kikket på henne før han så bort med et lite smil. Sammenliknet med alle modellene han hadde sett i sin karriere, virket hun sikkert latterlig. Uerfaren.

Hva gjorde hun her? Hun var ikke modell. Hun var en fersk motedesigner som først nylig hadde blitt lagt merke til, fordi en magasinartikkel hadde fokusert mer på hennes personlige valg enn på arbeidet hennes. Selv da hadde interessen vært flyktig, og de fleste spørsmålene var knyttet til en veldig løs tilknytning til en av de mest velstående familiene i Europa. De få henvendelsene om arbeidet hennes gjaldt bare en forespørsel om å få tilsendt porteføljen hennes.

Hun bet seg i leppen. En uvane hun hadde utviklet som barn og som hun nesten hadde klart å kvitte seg med. Men øyeblikk som dette fikk den tilbake: Når hun ble den lille, redde jenta som nettopp hadde mistet foreldrene og hørte om og om igjen at hun ville bli beskyttet, skjermet for verdens ondskap. Som hver gang hun hadde våget seg ut på egen hånd, møtte flere restriksjoner og flere regler. Over tid hadde tanten og onkelens manglende tiltro til at hun var sterk, preget henne mer og mer. Foreldrenes død hadde etterlatt et skall av sorg, og hun hadde akseptert den overbeskyttende oppførselen og selv begynt å tro at hun var svak og trengte andre å støtte seg på.

Bortsett fra én. Han hadde alltid oppmuntret henne, sagt at hun kunne gjøre hva som helst, være hvem som helst.

Bare ikke hans elskerinne.

Hun klemte øynene sammen mot minnene. Dette var ikke riktig tidspunkt for å tenke på et av hennes største nederlag.

«Gå!»

Assistentens stemme overdøvet de siste restene av fortiden. Hun åpnet øynene, rettet skuldrene og gikk ut på podiet. Klikking fra kameraer kunne høres over musikken, og blitsene lynte.

Så skjedde det. Hælen på høyre sko brakk. Ute av balanse snublet hun først en gang, så en gang til før hun falt av podiet. I det øyeblikket hørte hun publikums kollektive gisp, febrilsk klikking fra kameraene og sitt eget hjerte hamre da deler av skjørtet fløy opp foran ansiktet hennes og blindet henne for det mest ydmykende øyeblikket.

Hun landet i noens fang. Hun så ikke hvem, men hun følte ham. Definitivt en han, tenkte hun da sterke armer la seg om henne. Til tross for sjokket registrerte kroppen den muskuløse brystkassen hun var presset mot, den krydrede duften av redningsmannen som både pirret henne med sin fortrolighet og beroliget henne.

«Jeg beklager virkelig, jeg …» Ordene svant da hun skjøv bort kjolestoffet og møtte de glitrende brune øynene til mannen hun en gang hadde elsket.

Antonio Cabrera.

Verden gjorde seg til kjenne igjen da blitslysene ble mer intense. Hennes første instinkt var å legge ansiktet i hendene, prøve å gli inn i mengden og håpe at paparazzoene ikke fulgte etter.

Feiging.

Hun svelget tungt. Uansett hvor fristende det var å flykte, ville det ikke løse noe. Og det ville ødelegge Kess’ moteshow. Og det ville bevise det Antonio hadde sagt for så lenge siden.

Du er bare et barn, Anna.

Hun trakk pusten dypt og så Antonio i øynene.

«Kan jeg be om din hjelp? Vær så snill», la hun mykt til.

Det rykket i leppene hans. «Bortsett fra å redde en jomfru i nød?»

Det var ti år siden de hadde sett hverandre sist. Hun hadde trodd at hun husket stemmen hans, men minnene var ingenting sammenliknet med den dype fløyelen som gled over huden hennes.

Rolig. Dette var ikke riktig tidspunkt å begynne å fantasere på. Spesielt ikke når hun hadde en jobb å gjøre.

«Jeg må få av meg disse skoene. Kan du hjelpe meg opp på beina?»

Før hun kunne stoppe ham la han hånden mot skjørtet og trakk det opp. Bare til midten av leggene, men gesten fikk luften til å fryse i lungene hennes. Hjertet hamret da fingrene hans gled over anklene, åpnet stroppen på den ødelagte skoen og tok den av henne. Han gjentok prosessen med den andre skoen mens hun satt der som et barn, og knapt klarte å holde munnen lukket. Hun ønsket bare å slippe ut et sukk over hvor deilig det var å føle fingertuppene hans mot huden.

Hun burde være forlegen. Føle seg ydmyket. Vettskremt over de klikkende kameraene og summingen av publikums sladder.

Men alt hun følte, alt hun så, var knyttet til det øyeblikket.

«Takk.»

Øynene hans møtte hennes, og et lite sekund så hun en ild i dem.

Men den forsvant like fort som den hadde kommet. Uansett hvilken følelse hun hadde ønsket å se, var det sikkert bare en refleksjon av kameraene.

«Anna!»

Hun snudde seg mot Kess.

«Jeg kommer opp igjen.» Hun sendte venninnen noe hun håpet minnet om et smil, klar over at hele verden så hvert øyeblikk av dramaet. Hun begynte å bevege seg på Antonios fang. Et stønn unnslapp ham.

«Å! Beklager, skadet jeg …»

Han reiste seg med armen om ryggen hennes mens den andre holdt beina og gikk fram for å plassere henne på podiet igjen.

«Du klarer dette», hvisket Kess. Anna kikket ned på venninnen før hun refset seg selv taust da blikket automatisk gled mot Antonio. Han så på henne et langt øyeblikk før han nikket oppmuntrende.

Anna svelget og snudde seg mot publikum. Tordnende applaus strømmet mot henne. Hun tvang fram et smil for å takke for støtten, bøyde hodet og begynte å gå framover mens hun holdt opp skjørtet så hun ikke skulle gjenta tabben.

Til tross for den varme mottakelsen sved det i øynene hennes. Et salig øyeblikk hadde hun blitt distrahert av Antonio. Men nå som hun sto alene på podiet med alles blikk rettet mot seg, var det en kamp å gjennomføre showet uten å gi etter for forlegenheten som lå som en klump i halsen, og bekymringen for at hun hadde ødelagt alt for Kess.

Og så var det vissheten om at når hun nådde enden av podiet og poserte, ville Antonio se på henne.

Du klarer dette.

Kess’ ord ga drivstoff til ilden som begynte å brenne i magen. Hun løftet haken, rettet et siste svakt smil mot kameraene og snudde seg og gikk tilbake over podiet.

Hun følte blikket hans på seg. Men hun holdt fokuset, så verken til høyre eller venstre idet hun nærmet seg enden.

Antonio hadde hjulpet henne i kveld, det var sant. Hun måtte sende ham et takkekort eller noe til Cabrera-familiens hjem i Spania. Men hans ene vennlige øyeblikk forandret ikke at han hadde knust det hjertet hun tilbød ham. At han aldri hadde tatt kontakt på alle disse årene. En gang hadde han vært hennes venn, hennes styrke, hennes første kjærlighet.

Men den tiden hadde kommet og gått.

Hun gikk forbi ham, stolt over at hun ikke ga etter for fristelsen til å se på ham. Denne gangen var det hun som skulle gå.

En time senere sto Anna vendt mot Trevi-fontenen med armene i kors og stirret opp på de opplyste statuene som bevoktet verdens mest berømte fontene. Klokken var nesten elleve på kvelden, så de fleste som hadde samlet seg for å se det historiske landemerket, hadde forsvunnet, og hun hadde en god følelse av å ha den lille plassen nesten helt for seg selv.

Etter moteshowet hadde Kess’ firma holdt et cocktailparty. Anna hadde klart å komme seg gjennom det timelange arrangementet med flate sandaler på føttene. Hvis hun skulle dømme etter rosen Kess’ sjef hadde gitt henne, hadde ikke fallet påvirket showet negativt. Om noe virket det som om det ville gi Kess, hoveddesigneren og Hampton Events mer oppmerksomhet.

Etter at hun hadde skiftet og fjernet sminken, hadde Kess, som hadde overlatt etterfesten til assistenten sin, invitert henne til å spasere til Trevi-fontenen. Kess’ mor hadde ringt fra Nigeria, så hun sto litt unna og fortalte hvordan det hadde gått, noe som ga Anna tid til bare å slappe av en stund.

Først hadde det vært deilig, vannets sildring, dagens hete som ga etter for den italienske sommerkveldens lune varme. Men magien hadde forsvunnet, og på ny ble hun fylt av forlegenhet og irritasjon over at Antonio av alle var den som reddet henne. Hva var oddsen for at hun ikke bare skulle ramle under et moteshow, men falle rett i armene på mannen som hadde avvist henne for så mange år siden?

Magen veltet seg, og hun fokuserte på statuen som våket over fontenen. Hun var i Roma. Hvorfor gruble over fortiden når hun var i en av verdens mest utrolige byer? Når hun for bare åtte måneder siden knapt hadde våget seg ut av Granada, for ikke å si Spania?

Hun gransket statuen og vannet som var fylt av mynter.

Hvis du kaster en mynt over skulderen og i fontenen, vil du komme tilbake til Roma.

Hun smilte. Kess hadde fortalt henne om myten på veien til fontenen.

To mynter, så vil du forelske deg.

Antonios ansikt slik hun sist hadde sett det, ungdommelig og likevel så modent og alvorlig i den unge alder av nitten år, dukket opp i hodet hennes.

Tre mynter, så vil du gifte deg snart.

Absolutt ikke. Hun hadde en gang drømt om kjærlighet, ekteskap og barn. Men helt siden hun hadde mistet jobben som moteinnkjøper for en kleskjede, hadde hun bestemt seg for å slutte å eksistere og begynne å leve. Å få sparken burde føles som et nederlag. Men det hadde vært mer som en ny begynnelse. En mulighet til å flytte fra Granada, finansiere sin egen leilighet i Paris i et år ved hjelp av oppsparte midler og en liten arv, og endelig ta opp igjen motedesignkarrieren hun hadde drømt om på universitetet. Porteføljene hun hadde sendt ut det første halvåret, hadde riktig nok vekket liten interesse.

Enda så sint hun var på Leo White, motejournalisten, og hvordan han hadde brukt henne, skyldte hun ham en tjeneste. Han hadde tvunget henne til å se i øynene hvorfor arbeidet hennes ikke fikk oppmerksomhet. Sinnet over hvordan han hadde brukt henne, hadde også avdekket en selvtillit hun ikke hadde visst at hun hadde. Uten hans innblanding ville ikke gullkjolen ha eksistert, og hun ville aldri ha satt sin fot på det podiet.

Et nytt blikk på Kess bekreftet at hun fremdeles snakket med moren.

Anna gjespet. Hun hadde fløyet inn kvelden før, fått noen timers søvn og slept seg ut av sengen ved daggry. Tanken på å krabbe ned i sengen fikk hodet hennes til å duppe.

Men hun ville ikke gå fra Kess. Ikke etter alt hun hadde gjort for henne. Hun hadde fortalt henne at hun kunne oppnå noe på egen hånd, som å bytte studier fra business til den lidenskapen moren hadde vekket i henne med turene til bruktbutikker og måten de hadde kledd seg opp på hjemme. Hun hadde ikke innsett det da, men å bytte studium mot tanten og onkelens uttalte råd, hadde vært første skritt mot å unnslippe deres innflytelse.

Ikke at onkel Diego eller noen av de andre i Casa de Cabrera hadde ment å være så kontrollerende eller å såre henne. Spesielt ikke onkelen. Han hadde fått et barn da han mistet lillesøsteren sin i den bilulykken. Hun visste at det hadde smertet ham iblant å se på henne under oppveksten.

Når hun så seg i speilet, så hun moren sin, akkurat som han gjorde.

En lett bris hvisket over huden hennes. Lyden av sildrende vann dempet anspentheten den hektiske dagen hadde lokket fram.

Øynene gled igjen til myntene som glimtet i fontenen.

«Myten sier at hvis du kaster en mynt i fontenen, vil du komme tilbake til Roma en dag.»

Anna stivnet. Tiden hadde gjort stemmen hans dypere, og den ga gjenklang i hele kroppen og naglet føttene hennes til bakken. Kaoset tidligere hadde dempet virkningen. Men nå sivet hver stavelse inn i kroppen hennes med en berusende, deilig varme.

En hånd dukket opp foran henne, med håndflaten opp og en mynt liggende på lange fingre.

Hvor mange ganger hadde hun holdt den hånden som barn, grepet om de fingrene mens han ledet an opp en fjellsti eller under vinrankene på vingården, og gitt henne en pause fra de kvelende veggene i hennes nye hjem?

Eller den siste gangen, da han hadde trukket til seg hånden og gått fra henne?

«Roma er vakker», svarte hun og krympet seg over den åndeløse stemmen. «Men hvorfor dra tilbake til det man allerede har sett når verden har så mye mer å tilby?»

Et øyeblikk sa han ingenting. Så knipset han med fingrene og mynten svevde gjennom luften og landet i vannet.

Du klarer dette.

Hun så på Antonio Cabrera for andre gang den kvelden.

Sommerfuglene flagret vilt i magen, og hjertet hamret. Da han gikk fra henne, hadde han vært under tjue år og med et smil så nydelig at det fikk henne til å verke. Men nå …

Sexy. Det var det beste ordet for å beskrive den høye, mørke mannen som sto bare en halvmeter unna henne i svart dress. Stoffet klynget seg til brede skuldre, og var skreddersydd for den muskuløse kroppen. Selv om han hadde vært kortere enn brødrene, ruvet han over henne. Hun burde ha brukt høyhælte sko. Da ville hun ikke ha trengt å lene hodet bakover for å møte blikket hans.

Det mahognibrune blikket hans tente en gnist dypt inni henne. En som brant sterkere etter hvert som øynene hennes gled over ham, og fikk med seg både det velkjente og det nye. Den firkantede kjeven og de markerte kinnbeina, nå med mørke skjeggstubber som burde se ustelt ut, men på ham utstrålte det bare røff maskulinitet. Det velkjente kastanjebrune håret var kort på sidene og tykt og bølgete på toppen.

Og munnen hans. Velkjent, men ikke lenger bare vennlig da leppene smilte. Et sensuelt smil som pustet ild til flammen som brant i henne.

«Hei, Anna.»

Dios mìo!

Begjæret tordnet i hodet hans, ubedt og intenst da Antonio så på Anna. Anna Vega, minte han seg selv på, en A og en V flettet sammen i logoen hennes.

Heten hadde nesten eksplodert i et hvitglødende inferno da hun landet i fanget hans.

Han pustet gjennom nesen.

Forbudt område. Gammel venn. Knuste hjertet hennes. Jomfru.

Påminnelsene falt for døve ører da blikket hans gled nedover de lange beina. Anna Vega hadde blitt en slående vakker kvinne. Fremdeles slank, men ikke den spinkle jenta hun hadde vært. Nei, han hadde definitivt følt runde hofter og en smal midje da han hadde holdt henne i armene. Brunsvart hår vokste ned til midjen. Rosa lepper og de hypnotiske øynene, det ene ravfarget, det andre lys blått.

Slående. Med noe sexy han kunne ha avskrevet som ren fysisk tiltrekning hvis hun ikke hadde gått opp på podiet igjen for å fullføre showet. Han kunne ikke se for seg den gamle Anna møte verdens blikk etter en pinlig hendelse, eller være på podiet i det hele tatt. Men denne nye Anna, hun som hadde på seg sexy kjoler og var modell, var en helt annen og veldig forlokkende kvinne.

Diego hadde ikke sagt at hun skulle være modell, tenkte han irritert. Bare at Annas venninne hadde overtalt henne til å vise designene sine på et moteshow i Roma.

«Jeg er bekymret for henne», hadde Diego sagt for to dager siden da han kom inn i Antonios kontor og ba om en tjeneste. «Først mistet hun jobben. Så stakk hun av til Paris. Og den magasinartikkelen som delte alle hennes private detaljer …» Han hadde trukket pusten dypt og sett fortvilet på Antonio. «Du sa at du skulle være i Italia en stund. Kan du se hvordan det går med henne? Forsikre deg om at hun har det bra?»

Det hadde ikke fristet med tanke på hvordan han og Anna hadde skiltes. Han likte heller ikke at butleren tydeligvis fremdeles behandlet Anna som et barn.

Men Diego hadde vært bedende. Og det var det eneste den gamle butleren hadde bedt om i sine over tretti år i Cabrera-familiens tjeneste.

Så han hadde funnet ut hvor showet til Annas venninne ble holdt, og sikret seg en billett. Han hadde bestemt seg for å se moteshowet, delta på etterfesten og se med egne øyne at Anna hadde det bra før han forsvant. Hun trengte ikke engang å vite at han var der.

Men så hadde Anna kommet ut på podiet i den kjolen, og han hadde fått problemer med å holde munnen lukket. Hvert antrekk, som han hadde lest i programmet at var designet av Anna selv, hadde vist hvor mye hun hadde vokst inn i sin kvinnekropp. De første par antrekkene hadde sett bra ut på henne, om enn ganske vanlige.

Men gullkjolen … Han hadde ikke klart å se bort.

Mens han ventet på henne etter showet hadde han overbevist seg selv om at det var et avvik, måneder med avholdenhet kombinert med sjokket over å se den «nye» Anna. Etter den intense reaksjonen da hun falt ned i armene hans, hadde han vært enda mer bestemt på å møte henne, ikke bare for gamle dagers skyld, men for å se henne i vanlige klær, uten sminke, slik at hjernen kunne overbevise visse deler av kroppen om at hun ikke var så fantastisk vakker.

Dum idé.

Veldig dum, for Anna var enda vakrere uten moteverdenens tilbehør. Et smalt ansikt med markerte kinnbein, myknet av fyldige lepper og med det vennlige, flerfargede blikket som en forlokkende kontrast.

Sist han så henne, hadde hun vært i ferd med å vokse inn i de lange lemmene sine. Den gangen hadde hun måttet lene hodet bakover for å møte blikket hans. Nå var hun bare rundt 6 centimeter kortere enn hans egne 187. Den svarte jakken og en hvit t-skjorte og smale jeans burde ha sett vanlig ut. Men de forbaskede klærne trakk blikket hans mot runde bryster og lange, lange bein.

«Jeg har det bra.»

Det brå svaret vekket ham og fikk ham til å trekke til seg blikket.

«Et helt annet miljø enn Granada.»

«Du er sikkert vant til glamorøse steder som dette.»

Han rynket pannen. Hun hadde overrasket ham ved ikke å ta imot mynten han tilbød henne. Den gamle Anna ville ha holdt den mot brystet, lukket øynene, mumlet et ønske og kastet den i fontenen med en latter. Avvisningen, så liten den enn var, gjorde ham urolig.

Nå vet du hvordan det føles. 

Stemmen i hodet gjorde rynken i pannen dypere. Det var ingen grunn til at han skulle ha skyldfølelse over det som hadde skjedd den siste gangen de snakket sammen. Ingen.

«Jeg reiser mye, ja. Men det har tydeligvis du gjort også. Diego nevnte at du har bodd i Paris?»

Leppene hennes ble litt mykere. «Det har vært morsomt.»

Den reserverte stemmen var ikke likt Anna. Han likte heller ikke at hun ikke hadde tatt agnet, og innrømmet at hun hadde vært på Adrian og Everleighs fest. Han hadde sett henne fra balkongen, merket noe og sett opp i tide til å se henne løpe av gårde. Overraskende nok hadde det såret ham. I oppveksten, og spesielt etter at Alejandro ble forvist til England, hadde Anna vært hans beste venn.

«Beklager at jeg landet på fanget ditt.»

Han viftet bort beklagelsen. «Jeg er sikker på at det ikke var planlagt.»

«Nei. Hva gjør du her?» spurte hun.

«Et av hotellene mine ligger bare noen kvartaler unna. Jeg kjenner eieren av Hotel dell’Orchidea. Han tilbød meg en billett til i kveld.» Løgnen gled glatt av tungen hans. «Jeg forventet ikke å se deg på podiet.»

Hun snøftet. «Ikke jeg heller. Min venninne Kess er produsent for showet. En modell ble syk i ettermiddag, og jeg ville at Kess’ første show skulle bli vellykket.» Hun kikket ned på føttene sine. «Jeg vet ikke om du har snakket med onkelen min i det siste, men jeg mistet jobben min i Granada tidligere i år.»

«Han nevnte det.»

Hun bet seg i underleppen. «Ja. Pinlig for jenta som ville gjøre karriere i moteindustrien.»

Han rynket pannen. «Ut fra det onkelen din sa, ble selskapet kjøpt opp, og de skar ned på ansatte. Det har ingenting med ditt talent å gjøre.»

«Det er vel sant.» Blikket gled tilbake til fontenen, og uttrykket hennes avslørte nederlagsfølelsen. «Men det såret stoltheten min likevel.»

Den deprimerte tonen minnet ham om den lille jenta som hadde stått i hallen i Casa de Cabrera for sytten år siden, nylig foreldreløs med nedslått blikk og en rosa koffert i hånden.

Han fulgte blikket hennes mot fontenen.

«Fortell meg hva du ser.»

Hun så forundret på ham. «Hva?»

«Jeg er nysgjerrig på hva du ser som en førstegangsbesøkende. Når jeg er i Roma, går jeg forbi Trevi-fontenen flere ganger om dagen. Etter en stund blir du vant til det.» Han tok et skritt mot henne. Tilfreds la han merke til glimtet i øynene hennes, hvordan hun trakk pusten.

Gjorde ikke det ham til en drittsekk? Først avviste han henne for alle de årene siden, og så ble han fornøyd over å få bekreftet at hun ikke var immun mot ham, i hvert fall ikke fysisk? Etter den forferdelige kvelden som nesten hadde resultert i død, hadde han prøvd å gjøre opp for det og være en god sønn slik han hadde vært i tenårene, selv om foreldrene hans ikke visste hva som hadde skjedd.

Brødrene hans visste det. Hver skitne detalj, og det var grunnen til at han hadde holdt dem på avstand etter den kvelden. Han elsket brødrene sine, respekterte dem, satte pris på deres diskresjon og støtte da han trengte den som mest. Men at de visste hva han hadde gjort, ordnet opp i hans tabber og sørget for at ingenting ble lekket av sykehuset eller politiet, hadde fått ham til å trekke seg bort.

Det å gå tilbake til å være «den gode sønnen» og gjøre opp for hvordan brødrenes oppførsel hadde påvirket foreldrene de påfølgende årene, hadde nesten vært som å betale en gjeld. Adrians reserverte kjølighet hadde såret moren deres, mens Alejandros påfunn hadde gjort faren rasende. Antonios varme forhold til moren og hans respektable rykte hadde lindret foreldrenes smerte og lettet byrden fra brødrene. Det hadde også føltes som en passende straff. Hvorfor skulle han få nyte livet når han nesten hadde tatt en annens liv?

Men kroppen var tydeligvis lei av å være den gode sønnen, for akkurat nå fikk den svake blomsterduften fra Annas hår ham til å forestille seg henne på silkelakenet i presidentsuiten med det mørke håret spredt over puten mens han trakk av henne gullkjolen.

«Fortell meg hva du ser?» sa han igjen og klarte å holde stemmen rolig. «Hvordan er det å se verdens mest berømte fontene for første gang?»

Hun så på ham med smalt blikk. Mistenksomheten lå tykt utenpå henne. Han så tilbake på henne. Han hadde stått ansikt til ansikt med rasende hotelleiere, grådige ledere og en veldig sint supermodell som ikke kunne forstå hvorfor han sendte henne hjem fra feriestedet han hadde tatt henne med til, etter at hun gikk gjennom telefonen hans. Han kunne nok konfrontere sin tidligere bestevenn og forhåpentligvis rykke henne ut av melankolien. Det var det minste han kunne gjøre.

Skjønt, jo lenger hun stirret på ham, og jo mer de flerfargede øynene glitret i kveldslyset, jo mer lurte han på om det var en tabbe. Anna hadde alltid sett det andre ikke så. Smerten over Alejandros fravær. Sinnet mot faren for å ha tatt fra ham broren. Hjelpeløsheten over ikke å kunne lindre morens smerte over Adrians kulde.

Hva så hun nå?

Til slutt så hun mot fontenen igjen. Skuldrene senket seg mens hun så på vannet og den flere hundre år gamle arkitekturen.

«Den er utrolig.»

Ordene ble uttalt med en åndeløs, sensuell stemme. Pokker. Men han hadde startet denne leken, lokket henne til å spinne en historie slik hun hadde gjort når de fartet rundt på Granada-eiendommen. Et løv i vinden hadde blitt et fartøy som førte alvene til skogen. Et skrapemerke i jorden var laget av en nisse som spratt opp da han ble vekket. Anna hadde levd i en fantasiverden. Som barn hadde han syntes det var bedårende. Som ung mann hadde det vært en av mange grunner som hadde overbevist ham om at Anna var forbudt område. Hun hadde vært så ung, så søt i sin drømmende uskyld.

«Jeg kan forestille meg alle menneskene som har kommet hit opp gjennom årene», sa hun. «Elskere på syttenhundretallet som snek seg ut om natten for å kaste en mynt i fontenen og dele et kyss. En mor som ba om at sønnen skulle komme tilbake fra en krig. En gammel mann som hyller sin avdøde kone.» Hun smilte oppriktig for første gang. «Husker du alle eventyrene jeg leste som barn? Kanskje statuene blir levende om natten og hestene galopperer over vannet.» Latteren hennes sendte elektriske støt gjennom ham, den var like sprudlende som vannet som fosset ned i bassenget. «Hvis jeg lukker øynene, kan jeg høre dem.» Hun snudde seg for å se på ham, og da hun møtte blikket hans, stivnet hun. Kinnene ble rosa, og hun så ned. «Beklager. Det var antakelig ikke det en reisevant mann som deg ville skrive i en reiseguide.»

Han ville høre den gamle Anna. Bli minnet om noen av de lykkeligste periodene i livet hans samtidig som han ble minnet om at dette var Anna. Motedesigner, modell, eller hva hun nå hadde blitt – hun var en gammel venn, ikke en kvinne å begjære.

«Du ville bli overrasket», sa han. «Ikke at jeg ville skrive det i en reiseguide», la han til med et lite smil. «Men et Instagram-innlegg eller en anmeldelse som vi deler med gjestene? Absolutt.»

Ansiktet hennes lyste opp i glede.

«Kanskje jeg kan gjøre en karriere av å fortelle historier hvis designene mine ikke tar av.» Hun nikket mot hotellet. «Kess’ første produsentoppdrag, og første gang mine kreasjoner har vært på podiet.»

«Er det dette du har gjort etter at du flyttet til Paris? Designet?»

Hun nikket. «Uten mye suksess. Foreløpig.»

Ønsket om å spørre om magasinartikkelen lå på tungespissen hans. Da han hadde lest Leo Whites beskrivelse av Anna – niesen til Cabreras butler, en aspirerende motedesigner med en forkjærlighet for eventyr, som sparer seg for drømmeprinsen – han hadde vært rasende over at en så privat detalj ble avslørt til hele verden … og sjokkert. Fengslet. En flamme av lyst han hadde undertrykt like raskt som den dukket opp.

«Hvem er Kess?» spurte han. Et mye tryggere samtaleemne.

Anna pekte mot den andre siden av fontenen der en høy svart kvinne i blå solkjole sto og pratet i telefonen, men blikket var festet på ham og Anna. Selv på avstand gjenkjente han bildene privatetterforskeren hadde levert i en tykk mappe.

«Vi gikk på skolen sammen. Det er ganske kult å kjenne noen som faktisk har gjort det bra i bransjen og blitt ansatt av et så stort firma som Hampton. Dette er hennes første show, men hun vil ha store navn på plakaten i løpet av et år.»

Antonio undertrykte et smil. Anna hadde alltid vært en lojal venn. Stoltheten over Kess var tydelig i stemmen hennes.

«Men du er vel vant til å vanke med de rike og berømte», la hun til.

«Alejandro var mye mer interessert i supermodeller og skuespillere og arvinger enn jeg var.»

«Jeg så at han hadde forlovet seg.» Anna grøsset. «Det er vanskelig å forestille seg gutten som smurte peanøttsmør i skoene mine og la en falsk edderkopp i jakkelommen min, med en kone.»

«Vil du tro at han gifter seg med en kvinne som følger regler?»

Anna lo, og lyden var like munter som den var dyp og fyldig.

«Jeg møtte henne faktisk på Adrian og Everleighs forlovelsesfest. Hun var veldig hyggelig. Og Adrian er gift nå, og venter barn.» Anna smilte.

«Jeg så deg. På forlovelsesfesten.»

Anna så raskt ned.

«Gjorde du? Jeg så ikke deg.»

«Gjorde du ikke?»

Hun så overrasket opp.

«Jeg kunne ha sverget på at da jeg så ned fra balkongen, oppdaget du meg og snudde deg bort.»

Hun sukket.

«Jeg ville ikke at den første gangen vi skulle møtes etter …» Stemmen svant, og hun veivet hånden i luften. « … hendelsen, skulle være på forlovelsesfesten til broren din.»

Hendelsen. Hun hørtes nesten foraktfull ut. Øynene hans ble smale. Hun var fysisk tiltrukket av ham. Og da hun falt ned i armene hans, kunne han ha sverget på at han så den samme følelsen i ansiktet hennes som han hadde sett da hun fortalte at hun elsket ham.

Men nå visste han ikke. Det blå-gylne blikket var lukket, ansiktet like uleselig som statuene bak henne.

«Anna.»

Kess kom mot dem. Solkjolen klynget seg til den høye skikkelsen, og de mørkegrønne øynene var på nivå med hans.

«Jeg visste ikke at du har venner i Roma.»

Hun stoppet ved siden av Anna, og det skarpe blikket var tydelig. Hun brydde seg om Anna, og hvis Antonio gjorde noe for å såre henne, ville han angre.

Han nikket kort.

«Dette er Antonio. Han er en gammel venn.»

Kvinnen strakk fram hånden. «Kess.»

«Jeg vet det.» Han smilte og tok hånden hennes, anerkjente hennes plass i Annas liv og den skjulte trusselen.

Kess stirret på ham et øyeblikk lenger. Uansett hva hun så, måtte han ha bestått testen, for hun besvarte smilet.

«Klar til å dra tilbake til hotellet?» spurte Kess Anna.

Skuffelsen la seg tungt i brystet hans. Han hadde bare planlagt å se showet og hilse på henne, sjekke at hun taklet den nye publisiteten og så dra.

Det at han ville ha et par minutter til sammen med henne, var en indikator på at han burde ta farvel og få så mye avstand til Anna som mulig. Han hadde såret henne én gang i sitt forsøk på å gjøre det rette. Han ville unngå å såre henne igjen.

«Jeg vet ikke», svarte Anna på Kess’ spørsmål, og trakk ham ut av tankene. «Jeg vurderte å gå og se på Spansketrappen.»

«Det kan være mye folk der på kvelden», innskjøt Antonio.

«Er det et bedre tidspunkt å gå dit på?»

«Morgengry.»

Anna rynket på nesen. «Ikke min favorittid. Men jeg skal prøve.»

«Jeg håper du liker det.» Han kikket på klokken. «Jeg må tilbake til hotellet. Plikten kaller.» En unnskyldning, men en velprøvd og sann en. Han nikket til Kess og så til Anna. «Det var godt å se deg. Vi møtes nok i Alejandros bryllup om et par uker.»

Hun så på ham et langt øyeblikk, og det var noe i blikket hennes han ikke helt kunne tolke.

«Beklager igjen for tidligere. Godt å se deg også, Antonio.»

Han nølte, likte ikke å avslutte på denne måten.

Men du må. Han hadde bygget identiteten sin på å gjøre det rette. Å forføre sin jomfruelige bestevenn fra barndommen som han allerede hadde knust hjertet til, var definitivt galt. Han skulle trekke seg tilbake, ta en iskald dusj og omgruppere i morgen tidlig. Han hadde oppfylt løftet til Diego og sjekket at Anna hadde det bra. Nå måtte han gå og la Anna leve livet sitt.

Med den tanken i hodet gikk han og forlot Anna og alle fristelsene hun representerte.

